РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/3-23

24. јануар 2023. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 23. ЈАНУАРА 2023. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милосав Милојевић, Милија Милетић, Драган Јовановић, Момир Стојилковић, Акош Ујхељи, Дијана Радовић, Дејан Булатовић, Зоран Сандић, Мирослав Алексић, др Ненад С. Митровић, Дејан Игњатовић и Милован Јаковљевић.

Седници су присуствовали заменици чланова Одбора: Зоран Томић и Момчило Вуксановић.

Седници су присуствовали и народни посланици: др Јелена Калајџић и Никола Драгићевић, који нису чланови Одбора.

Седници су присуствовали представници Министарства пољопривреде, шумарства и водопривреде: Јелена Благојевић, Вељко Одаловић и Драган Гламочић, државни секретари.

Пре утврђивања дневног реда, његову допуну предложио је Милија Милетић са тачком Разматрање Правилника о измени Правилника о условима и начину остваривања права на подстицаје у сточарству за квалитетна приплодна грла („Службени гласник РС“, број 144/22 од 30. децембра 2022. године.). Одбор је једногласно (16 за) прихватио овај предлог за допуну дневног реда.

Такође, допуну дневног реда предложио је и Милован Јаковљевић са тачком Одлука о образовању Пододбора за одрживи развој, пољопривредно задругарство и кооперативно удруживање пољопривредника. Одбор једногласно (16 за) прихватио овај предлог за допуну дневног реда.

Председник Одбора је предложио спајање расправе од прве до треће тачке Дневног реда седнице Одбора. Одбор је већином гласова (14 за, 2 није гласало) прихватио овај предлог.

Председник Одбора је потом затражио да се чланови Одбора изјасне о целокупном дневном реду, те је Одбор једногласно (16 за) усвојио следећи:

Д н е в н и р е д:

1. Стање у пољопривреди пред пролећне радове;
2. Разматрање Правилника о измени Правилника о условима и начину остваривања права на подстицаје у сточарству за квалитетна приплодна грла („Службени гласник РС“, број 144/22 од 30. децембра 2022. године.);
3. Одлука о образовању Пододбора за одрживи развој, пољопривредно задругарство и кооперативно удруживање пољопривредника.

Пре почетка расправе о тачки дневног реда, усвојен је записник пете седнице Одбора, која су одржана 23. новембра 2022. године, у тексту у коме је и предложен. Записник је усвојен већином гласова (14 за, 2 није гласало).

Такође, усвојен је записник шесте седнице Одбора, која су одржана 2. децембра 2022. године, у тексту у коме је и предложен. Записник је усвојен већином гласова (13 за, 3 није гласало).

Прва до трећа тачка дневног реда - Стање у пољопривреди пред пролећне радове; Разматрање Правилника о измени Правилника о условима и начину остваривања права на подстицаје у сточарству за квалитетна приплодна грла; Одлука о образовању Пододбора за одрживи развој, пољопривредно задругарство и кооперативно удруживање пољопривредника.

Вељко Одаловић, државни секретар у Министарству пољопривреде, шумарства и водопривреде отворио је расправу о стању у пољопривреди пред пролећне радове изневши податак да су крајем прошле године ребалансом буџета, уз подршку Одбора и Народне скупштине, одређена значајна средства чији је приоритетни задатак био испуњење обавезе према пољопривредним произвођачима како по питању субвенција, тако и у погледу осталих обавеза. Навео је да Министарство припрема извештај о дуговањима према пољопривредним произвођачима и да ће исти убрзо бити доступан Одбору. Питање које се отвара је колико реално средстава је потребно обезбедити у буџету да би се њиме могли подржати пољопривредни произвођачи и гарантовати им какву такву стабилност. Подсетио је да ће дуговања из претходних година која буду измирена из буџета за 2023. годину, умањити овогодишњи буџет за тај износ новчаних средстава.

Драган Гламочић, државни секретар у Министарству пољопривреде, шумарства и водопривреде упознао је присутне са подацима о приносима одређених култура нагласивши да су приноси пшенице и сунцокрета били већи за 14-16% него десетогодишњи просеци, док су све остале културе подбациле и то: соја за око 25%, кукуруз између 25% и 30% и шећерна репа негде преко 35%. По питању минералних ђубрива ситуација је стабилизована. Према његовим речима уреа је јефтинија за неких 17-18 %, цена АN-a је остала на релативно истом нивоу, док су NPK ђубрива скупља за 15%.

У дискусији су учествовали народни посланици: Маријан Ристичевић, Милија Милетић, Милован Јаковљевић, Дејан Булатовић, Мирослав Алексић, др Ненад С. Митровић, Зоран Сандић, Драган Јовановић, Дејан Игњатовић, Верољуб Матић и др Јелена Калајџић.

Након расправе о тачкама дневног реда Одбор је једногласно донео следећи:

З а к љ у ч а к

Имајући у виду претходну сушну пољопривредну 2022. годину, недостатак средстава пред предстојеће пролећне радове и потребу да се прихрана пшенице-јесењих усева и пролећна сетва што квалитетније обаве, Одбор за пољопривреду, шумарство и водопривреду препоручује Влади Републике Србије и Министарству пољопривреде, шумарства и водопривреде:

1. Да се у најкраћем могућем року, из средстава буџета за 2023. годину, не чекајући најављени еАграр, у целини исплате дугови по захтевима за подстицаје у пољопривреди пристиглих до краја 2022. године (директна плаћања и рурални развој).

2. Одбор препоручује и да се подстицаји по хектару из директних плаћања за 2023. годину исплате у што краћем року као и друга плаћања по захтевима поднетим до сада за подстицаје које је могуће обрадити и исплатити.

3. Одбор препоручује да се омогући подношење захтева за подстицаје из сточарства-директна плаћања, за грла из друге половине 2022. године што је онемогућено изменом Правилника о условима и начину остваривања права на подстицаје у сточарству за квалитетна приплодна грла од 30. децембра 2022. године и скраћењем рока за подношење захтева са 31. јануара 2023. године на 31. децембар 2022. године, те да се изврши исплата по тим захтевима који испуњавају услове.

4. Одбор препоручује Министарству, да што пре са пословним банкама испреговара кредите за пољопривреду и пољопривреднике са, од стране државе, регресираним каматама.

5. Одбор препоручује и појачано ангажовање Владе, Министарства и НБС у решавању проблема у малинарству око мораторијума на кредите откупљивачима и хладњачарима ради исплате преузете малине и припреме производње у 2023. години.

Образложење:

Не улазећи у оправданост и не спорећи увођење система еАграр Одбор је мишљења да предстојећу прихрану јесењих усева и предстојећу сетву треба обавити што квалитетније (што потпунија прихрана, квалитетна обрада, квалитетна семена, квалитетна заштита усева од болести и штеточина). Одбор сматра да пролећни радови не могу да сачекају увођење система еАграр, те да треба што више новца уложити у сетву, прихрану, заштиту усева и на такав начин обезбедити услове за што веће приносе у биљној производњи .

Одбор сматра да је исплата дугова по захтевима за подстицаје у целини нужна, да би се избегле тужбе и већи трошкови (што је већ био случај 2013. и 2014. године). На такав начин би се и обезбедила и равноправност међу пољопривредницима где за исту ствар, уз испуњење услова, једни добију новац, а други не. Није коректно из директних плаћања за 2022. преносити у 2023. исплату подстицаја за сунцокрет, а друге производње оставити без исплате.

Одбор сматра да би тај новац, уз плаћање подстицаја из директних плаћања по хектару за 2023. и још неких мањих доспелих обавеза, уколико се исплате што пре, завршио у предстојећој сетви и прихрани озимних усева. ( Одбор до ове седнице није од Министарства добио тражене информације о висини дуговања из захтева поднетих до краја 2022. године, али из других информација претпоставља да се ради о дуговањима у висини од 13 милијарди ).

Одбор је мишљења да ће пољопривредници, уколико се што пре исплате подстицаји и регреси по хектару за 1.700.000 хектара у висини од прошлогодишњих 8.000 по хектару, добити пред сетву још око 13,5 милијарди . То је значајан новац који се може упумпати у пољопривреду пред предтојеће пролећне радове. Позитиван ефекат исплата на приносе у 2023. години изостаће уколико се чека да проради најављени систем еАграр.

У Одбору постоје мишљења да систем еАграр у првој години треба да буде уведен као још једна могућност у начину подношења захтева за остваривање права на подстицаје у пољопривреди, а не искључива обавеза у првој години. Чланови Одбора су сагласни да еАграр треба прилагодити пољопривреди и календару пољопрвредних радова, а не обрнуто.

Одбор сматра да је изменом Правилника 30. децембра 2022. године којим се регулишу директна плаћања подстицаја по грлу нанета штета сточарима и сточарству које је иначе угрожено у Србији. Изменом Правилника рок за подношење захтева за приплодна грла за другу половину 2022. године је скраћен за месец дана и на тај начин су сточари онемогућени да поднесу захтеве за своја грла (рок за подношење захтева пре измене Правилника о условима и начину остваривања права на подстицаје у сточарству за квалитетна приплодна грла је био 31. јануар 2023. скраћен је претпоследњег дана 2022. на 31. децембар 2022.). Одбор сматра да ову аномалију треба што пре исправити, омогућити подношење захтева ради исплате за другу половину 2022. године.

Одбор je једногласно донеo Одлуку о образовању Пододбора за одрживи развој, пољопривредно задругарство и кооперативно удруживање пољопривредника.

Пошто других питања и предлога није било, седница је закључена у 13,50 часова.

Седница је преношена у live stream-у и тонски снимљена, а видео запис се налази на интернет страници Народне скупштине.

|  |  |
| --- | --- |
| СЕКРЕТАР | ПРЕДСЕДНИК |
| Бранка Златовић | Маријан Ристичевић |